પરિવારોમાં આમ તો કંઈ ખાનગી હોતું નથી. આ વાત સમજણ યુક્ત પરિવારો માટે છે, કારણ કે સંસારના કેટલાક ભીષણ બોજમાં એક ગુપ્તતા છે. શા માટે ખાનગીકરણ કરવંુ? દરેક વ્યક્તિની જિંદગીમાં ‘પ્રાઇવેટ’ સેક્ટર જેટલી વધુ જગ્યા રોકે તેટલું સંકટ અધિક. ખરેખર તો ગોપનીયતાના શોખીનોએ એકાંતિક જીવન પસાર કરવું જોઈએ, જેથી ન કંઈ જાણવાનું રહે કે ન કંઈ જણાવવાનું રહે, પરંતુ મનુષ્યે પોતે જ આદિકાળથી પરિવારની રચના કરી, સમાજની રચના કરી. આ પરિવાર અને આ સમાજ હવે તેની વ્યક્તિમત્તાનો ભાગીદાર છે. વ્યક્તિ કહે છે કે હું મારી છું અને પરિવાર અને સમાજ કહે છે કે તમારામાં અમારો ભાગ છે. પોતે સ્વયં એક ભાગીદારી પેઢી છે અને સમય, નાણા અને ક્ષમતા જે પોતાના હાથમાં છે તે સહુને ન્યાયિક રીતે વહેંચી આપવાના છે એટલી જો ખબર પડે તો પછી બહુ બોલ-બોલ કરવાની જરૃર નથી.